เรียนทีมงานผู้ว่าชัชชาติครับ

ผมได้รับความเดือดร้อนในส่วนของงานจราจรบนถนนลาดกระบังขาเข้า ช่วงบริเวณหน้าห้างพาสิโอ้ ซึ่งมีการทำที่กลับรถจากฝั่งตรงข้ามเพียงฝั่งเดียวเพื่ออำนวยความสะดวกให้คนที่เข้ามาใช้บริการห้างพาสิโอ้ ซึ่งทำไว้ตั้งแต่ประมาณปี 2008-2010 ซึ่งผมเห็นว่าเป็นการสร้างทางกลับรถที่แปลกประหลาด แต่ก็ยังพอยอมรับได้กับความติดขัดทางการจราจรที่เพิ่มขึ้นเล็กน้อย

แต่ในปัจจุบันมีสิ่งปลูกสร้างต่างๆเพิ่มมากขึ้น เช่น ห้างโรบินสันในฝั่งเดียวกับพาสิโอ้ และห้างโฮมโปรในฝั่งตรงข้าม รวมไปถึงสิ่งปลูกสร้างอื่นๆ ทำให้การจราจรในฝั่งเข้าเมืองติดขัดเป็นอย่างมากทั้งวันและจะคลี่คลายในเวลาประมาณ 21:00 น. สร้างความเดือดร้อนให้ประชาชนที่ต้องการจะกลับรถก่อนถึงห้างพาสิโอ้ และไม่ได้มีความประสงค์จะสัญจรผ่านไปในบริเวณดังกล่าว

ผมซึ่งพักอาศัยอยู่ในซอยลาดกระบัง 24/1 จึงขอเรียนนำเสนอให้

1. หน่วยงานที่เกี่ยวข้องช่วยพิจารณาทบทวนเปิดจุดกลับรถเพื่อย้อนกลับไปทางสนามบิน บริเวณจุดกลับรถฝั่งเดียวเดิมที่อยู่หน้าห้างพาสิโอ้ เพื่อบรรเทาความเดือดร้อนของผู้ที่ไม่ได้ต้องการไปผ่านบริเวณที่มีการจราจรติดขัดดังกล่าว หรือปิดจุดกลับรถฝั่งเดียวบริเวณหน้าห้างพาสิโอ้นั้นเสียอย่างใดอย่างหนึ่งแล้วแต่ความเหมาะสม และ

2. ทำสัญญาณจราจรไฟแดงบริเวณจุดกลับรถหน้าห้างโรบินสัน เพื่อให้ประชาชนที่ต้องการกลับรถทั้งสองฝั่งไม่ต้องแย่งเส้นทางวัดใจกันเอง เนื่องจากปัจจุบันมีปริมาณรถที่รอการกลับรถค่อนข้างมากแล้ว และเป็นส่วนหนึ่งที่สำคัญของการจราจรที่ติดขัด